KIRJALLINEN KYSYMYS E-3352/00

esittäjä(t): Rosa Miguélez Ramos (PSE) komissiolle

(27. lokakuuta 2000)

Aihe: Kalataloudesta vastaavan pääosaston strategia Tyynellä valtamerellä

Läntisen Tyynen valtameren tonnikalakomission valvoma yleissopimus tehtiin 20. elokuuta 5. syyskuuta 2000 pidetyssä MHCL 7 -konferenssissa. Sen allekirjoittivat kaikki osallistuvat maat paitsi Japani, Etelä-Korea, Ranska, Kiina ja Tonga. Pääjohtaja Smidtin lupauksesta huolimatta komissio ei ollut läsnä konferenssissa. Lähiaikoina aiotaan järjestää toinen kokous edellä mainittujen maiden allekirjoituksen saamiseksi. Alalla ollaan epävarmoja siitä, onko Euroopan unioni täysin mukana MHLC-prosessissa.

Euroopan kalastusala on huolissaan paitsi siitä, ottaako kalataloudesta vastaava pääosasto syrjästäkatsojan roolin Tyynen valtameren kalastussopimuksissa, myös siitä, että alueen maiden kanssa käytävät neuvottelut eivät ole edenneet. Ala on tyytymätön komission osoittamaan kiinnostukseen ja olemattomiin tuloksiin.

Voiko komissio ilmoittaa, mihin tavoitteisiin se pyrkii ja mitä strategiaa se noudattaa kalastusmahdollisuuksien saamiseksi laivastollemme Tyynellä valtamerellä.

Mitä toimenpiteitä komissio toteuttaa kalastussopimuksen tekemiseksi Kiribatin kanssa?

Franz Fischlerin komission puolesta antama vastaus

(30. marraskuuta 2000)

Komissio on osallistunut yhteisön puolesta aktiivisesti MHLC-konferenssin (Multilateral High Level Conference on the Conservation and Management of Highly Migratory Fish Stock in the Western and Central Pacific) kokouksiin sen kolmannesta istunnosta kesäkuussa 1998 alkaen erityisesti ilmaistakseen toiveensa osallistua työskentelyyn täysin ja liittyä täysjäsenenä keskisen ja itäisen Tyynenmeren erittäin pitkälle vaeltavien kalavarojen säilyttämistä ja hoitoa koskevaan yleissopimukseen (CPCO). Komissio on myös pyytänyt saada osallistua väliaikaiseen järjestelyyn, joka on otettava käyttöön odotettaessa yleissopimuksessa määrättyjen elinten perustamista. Yhteisö on muutenkin ponnistellut suuresti vakuuttaakseen neuvotteluihin osallistuneet valtiot halukkuudestaan tehdä yhteistyötä ja myötävaikuttaa hyödyllisesti keskisen Tyynenmeren länsiosan luonnonvarojen säilyttämiseen ja hoitoon.

Komissio tietenkin pahoittelee sitä, että sen ponnistukset eivät ole tuottaneet odotettuja tuloksia. Huhtikuussa 2000 MHLC:n kuudennessa kokouksessa Tyynenmeren saarivaltioista sekä Australiasta ja Uudesta-Seelannista koostuvan Forum Fisheries Agencyn (FFA) kuusitoista jäsenvaltiota hyväksyttivät päätöslauselman. Koska päätöslauselmassa suljettiin kaikki uudet osapuolet pois sekä uutta yleissopimusta että väliaikaista järjestelyä koskevasta neuvotteluprosessista, yhteisön ei sen takia ollut mahdollista jatkaa toimintaansa. Näissä olosuhteissa ja koska aikaisemmassa istunnossa jo olennaisilta osiltaan sovittu yleissopimuksen teksti hyväksyttiin virallisesti MLHC:n seitsemännessä istunnossa syyskuussa 2000, yhteisö katsoi, että sen osallistumisen tähän viimeiseen istuntoon oli tarkoituksetonta.

Komission tarkoituksena ei kuitenkaan ole luopua ponnistuksistaan myötävaikuttaa tehokkaasti alueen kalavarojen säilyttämiseen ja hoitoon, ja se puolustaa siellä toimivan tai siellä mahdollisesti toimivan yhteisön kalastuslaivaston etuja. Sen on arvioitava, mitkä sen vaihtoehdot ovat, ja ehdotettava niiden mukaista strategiaa noudattaen kansainvälisen merioikeuden mukaisia velvoitteitaan. Se huolehtii siitä, että tiedottaa ehdotuksistaan jäsenvaltioille ja parlamentille.

Kiribatin kanssa tehtävän mahdollisen kahdenvälisen sopimuksen osalta ja ottaen huomioon edellä mainitun komissio tarkastelee parhaillaan tämän aineiston eri osia ja sen seuraamuksia läntisen Tyynenmeren keskiosalle kokonaisuudessaan.